Názov kvalifikácie:	Podlahár	
Číselné označenie kvalifikácie
(kód SK ISCO- 08):	
7122001 	
Povolanie, ktorého sa kvalifikácia týka:	7122 Podlahári a obkladači	
Druh kvalifikácie:	Úplná kvalifikácia	
		
Kvalifikačný štandard:	je súhrn vedomostí, zručností a schopností potrebných na nadobudnutie príslušnej čiastočnej kvalifikácie a úplnej kvalifikácie. 
Stanovuje odborné vedomosti a odborné zručnosti potrebné na výkon povolania, ktorého sa kvalifikácia týka. 
Všeobecné vedomosti a spôsobilosti sú neoddeliteľnou súčasťou nadobudnutia každej kvalifikácie. Ich úroveň zodpovedá príslušnej úrovni štátneho a školského vzdelávacieho programu pre daný  učebný alebo študijný odbor.	
Hodnotiaci štandard:	je súhrn kritérií, organizačných a metodických postupov, materiálnych, technických a priestorových predpokladov na overovanie a hodnotenie dosiahnutej odbornej spôsobilosti podľa stanovených kvalifikačných štandardov. 
Súčasťou hodnotenia odbornej spôsobilosti je preukázanie všeobecných vedomostí a spôsobilostí na príslušnej úrovni štátneho a školského vzdelávacieho programu pre daný  učebný alebo študijný odbor. Organizačné a metodické postupy pri hodnotení sú v súlade s kritériami hodnotenia vzdelávacích výstupov popísaných na príslušnej úrovni štátneho a školského vzdelávacieho programu pre daný učebný alebo študijný odbor, rovnako to platí aj pre materiálne a priestorové podmienky pre vykonanie skúšky. 	
Odporúčaný rozsah vzdelávania pre nadobudnutie danej kvalifikácie:	
500 hodín	
Z toho teoretická príprava:
Z toho praktická príprava:	150 hodín

350 hodín	
Doklad o nadobudnutej kvalifikácii: 	Osvedčenie o úplnej kvalifikácii 	

Kvalifikačný štandard pre ISDV

Odborné vedomosti	Odborné zručnosti	
PODLAHÁR – pozná /vie:	PODLAHÁR – je zručný v oblasti /vie:	

-	orientovať sa v stavebných výkresoch, stavebnej dokumentácii a v odbornej terminológii,
-	orientovať sa v konštrukciách drevených a laminátových, povlakových, liatych podláh a dlažieb a ich podkladových, izolačných a nášľapných vrstvách, 
-	orientovať sa v realizačných výkresoch pre  montáž, demontáž, ošetrovanie a opravu  jednotlivých druhov konštrukčných vrstiev drevených a laminátových, povlakových, liatych podláh a dlažieb,
-	poznať zásady tvorby kladačského plánu drevenej vzorovanej parketovej, povlakovej podlahy a vzorovaných dlažieb,
-	vymenovať druhy materiálov a vysvetliť ich vlastnosti, použitie, skladovanie a spôsob spracovania na zhotovenie nášľapných vrstiev drevených a laminátových, povlakových, liatych podláh a dlažieb, 
-	poznať ručné a mechanizované náradie, nástroje, pomôcky, stroje a zariadenia  používané pri podlahárskych prácach,
-	popísať technologické postupy ručného opracovania dreva, materiálov na báze dreva a plastov, materiálov povlakových podláh,
-	vysvetliť zásady merania, orysovania a spájania dreva, materiálov na báze dreva a plastov, kovovými, drevenými a plastovými spojovacími prostriedkami,
-	vysvetliť zásady spájania rôznych materiálov (guma, linoleum, korok, plast,...) rôznymi spojovacími prostriedkami, 
-	oboznámiť sa s konštrukčnými spojmi doskového reziva pri drevených podlahách, 
-	určiť spotrebu materiálu pre zhotovenie jednotlivých druhov drevených podláh, povlakových, liatych podláh a dlažieb,
-	opísať technologický postup zhotovenia a úpravy podkladových vrstiev podláh z rôznych materiálov (betón, drevo, kameň, potery, samonivelizačné stierky, veľkoplošné materiály),
-	opísať technologický postup zhotovenia a úpravy izolačných vrstiev podláh,
-	opísať technologický postup zhotovenia a úpravy nášľapných vrstiev,
-	popísať zásady pri osadzovaní prahov, soklíkov a prechodových líšt,
-	vysvetliť postup ošetrovania, údržby a opravy jednotlivých druhov drevených a laminátových podláh, povlakových, liatych podláh a dlažieb,
-	oboznámiť sa s aktuálnymi pracovnými predpismi BOZP, hygieny práce, ochrany pred požiarom a ochrany životného prostredia pri zhotovovaní drevených a laminátových podláh, povlakových, liatych podláh a dlažieb.	
-	čítať  realizačné výkresy konštrukcií drevených a laminátových podláh, povlakových, liatych podláh a dlažieb , ich podkladové, izolačné a nášľapné vrstvy, používať odbornú terminológiu,
-	navrhnúť vhodný kladačský plán drevenej vzorovanej parketovej podlahy, povlakovej podlahy, liatej podlahy a dlažieb,
-	pripraviť a skontrolovať pracovisko pred kladením podláh,
-	posudzovať kvalitu používaných materiálov na zhotovenie drevených a laminátových podláh, povlakových, liatych podláh a dlažieb,
-	navrhovať pracovné postupy pre  montáž, demontáž, ošetrovanie a opravu  jednotlivých druhov konštrukčných vrstiev drevených a laminátových podláh, povlakových, liatych podláh a dlažieb,
-	používať vhodné ručné a mechanizované náradie, nástroje a pomôcky na opracovanie dreva, materiálov na báze dreva a plastov,
-	obsluhovať a vykonávať údržbu strojov a zariadení používaných pri kladení podláh, 
-	vypočítať spotrebu materiálu pre zhotovenie jednotlivých druhov drevených a laminátových podláh, povlakových, liatych podláh a dlažieb,
-	merať, orysovať a ručne opracovávať drevo,  materiály na báze dreva a plasty,
-	spájať materiály drevenými, kovovými a plastovými spojovacími prostriedkami používanými pri kladení podlahy,
-	zhotovovať konštrukčné spoje doskového reziva pri drevených podlahách, povlakových, liatych podláh a dlažieb,
-	zhotovovať a upravovať podkladové a izolačné vrstvy podláh z rôznych materiálov (betón, drevo, kameň, potery, samonivelizačné stierky, veľkoplošné materiály na báze dreva),
-	zhotovovať drevené tesárske a palubové podlahy a ich povrchovú úpravu,
-	ukladať nášľapné vrstvy drevených tesárskych, palubových,  parketových, plávajúcich a laminátových podláh a spraviť ich povrchovú úpravu aj údržbu,
-	dodržiavať technologické postupy pri zhotovovaní liatych priemyselných podláh,
-	ukladať, škárovať  a upravovať nášľapné vrstvy vnútorných dlažieb z rôznych materiálov do malty a lepidla,
-	osadzovať prahy, soklíky a prechodové lišty z rôznych materiálov,
-	ošetrovať, zabezpečovať údržbu a opravovať vnútorné dlažby,
-	ukladať nášľapné vrstvy vonkajších dlažieb z rôznych materiálov do cementovej malty a pieskového lôžka,
-	ošetrovať, zabezpečovať údržbu a opravovať vonkajšie dlažby,
-	zhotovovať a opravovať zámkové dlažby,
-	osadzovať prahy, soklíky a prechodové lišty drevených a laminátových podláh,
-	posudzovať kvalitu  hotových podláh,
-	dodržiavať predpisy BOZP, hygieny práce, protipožiarnej ochrany a ochrany životného prostredia pri zhotovovaní drevených a laminátových podláh, povlakových, liatych podláh a dlažieb,
-	likvidovať a recyklovať odpad vznikajúci pri zhotovovaní, opravách a ošetrovaní drevených a laminátových podláh, povlakových, liatych podláh a dlažieb.	

Hodnotiaci štandard pre ISDV

Predmetom overenia a hodnotenia bude:      

Teoretická časť:

1.	Aktuálne pracovné predpisy BOZP, hygieny práce, ochrany pred požiarom a ochrany životného prostredia pri kladení drevených a laminátových, povlakových a liatych podláh a dlažieb.
2.	Vykonávacie výkresy konštrukcií podláh, kladačský plán drevenej vzorovanej parketovej, povlakovej podlahy a vzorovanej dlažby, odborná terminológia.
3.	Druhy konštrukcií drevených a laminátových podláh, povlakových a liatych podláh a dlažieb a vlastnosti materiálov pre podkladové, izolačné a nášľapné vrstvy podláh, ich použitie, skladovanie a spôsob opracovania. 
4.	Postup výpočtu spotreby materiálu na jednotlivé vrstvy konštrukcie podlahy.
5.	Meranie, orysovanie a ručné opracovanie dreva, materiálov na báze dreva, plastov a  konštrukčné spoje doskového reziva pri zhotovení a úprave drevených a laminátových podláh; spájanie kovovými, drevenými a plastovými spojovacími prostriedkami.
6.	Meranie, orysovanie a ručné opracovanie materiálov na báze gumy, linolea, textilu, korku, a plastov; pri zhotovení a úprave povlakových podláh; spájanie rôznymi spojovacími prostriedkami podľa druhu podlahoviny – na sucho, lepením,...
7.	Druhy a používanie vhodných pracovných nástrojov, ručného a mechanizovaného náradia, strojov a zariadení, pomôcok a meradiel pri kladení, oprave a údržbe drevených a laminátových podláh, povlakových a liatych podláh a dlažieb.
8.	Zásady montáže, demontáže, zhotovenia povrchovej úpravy, údržby a opravy jednotlivých druhov konštrukcií drevených a laminátových podláh, povlakových a liatych podláh a dlažieb.
9.	Kontrola kvality a pevnosti konštrukcie drevených a laminátových podláh, povlakových a liatych podláh a dlažieb.
10.	Spôsoby likvidácie odpadu z podlahárskych  prác.

Praktická časť:

1.	Dodržiavanie predpisov BOZP, používanie predpísaných osobných ochranných pracovných 
prostriedkov pri kladení drevených a laminátových podláh, povlakových a liatych podláh a   dlažieb, udržiavanie poriadku na pracovisku (práce podľa zadania).
2.	Čítanie vykonávacích výkresov konštrukcií podláh podľa zadania, rozkreslenie jednotlivých druhov spojov;  zhotovenie kladačského plánu drevenej vzorovanej parketovej podlahy, povlakových a liatych podláh a dlažieb (praktické predvedenie s vysvetlením). 	
3.	Výškové osadenie podlahy na stavbe, zameranie váhorysu a výšky budúcej podlahy a rozvrhnutie podlahy (praktické predvedenie s vysvetlením).
4.	Druhy konštrukcií liatych podláh a dlažieb; vlastnosti materiálov pre podkladové, izolačné a nášľapné vrstvy podláh, ich použitie, skladovanie a spôsob spracovania.
5.	Vypočítanie spotreby materiálu pre jednotlivé vrstvy konštrukcie podlahy podľa zadania (praktické predvedenie so  zdôvodnením).
6.	Voľba a používanie správneho náradia, nástrojov a pomôcok na ručné a mechanizované opracovanie dreva, materiálov na báze dreva, plastov používaných pri kladení podlahy podľa zadania (praktické predvedenie so  zdôvodnením).
7.	Správne zvolenie si a  používanie pracovných postupov pri opracovaní materiálov ručným a mechanizovaným náradím, pomôckami a meradlami pri zhotovení podlahy podľa zadania (praktické predvedenie s vysvetlením).
8.	Voľba  správneho druhu materiálu, spojovacích prostriedkov a ich správne použitie, manipulovanie s nimi pre zadaný druh podkladovej, izolačnej a nášľapnej vrstvy podlahy, ich  skladovanie a spôsob opracovania (praktické predvedenie so zdôvodnením).
9.	Zhotovenie konštrukcie podlahy podľa zadania – správne rozmeranie a orysovanie materiálu pre kladenie podlahy; voľbu a správne používanie pracovných postupov pri zhotovení a spájaní podlahy; správne zameranie podlahoviny pred jej uložením; voľba, dodržiavanie a používanie správneho technologického postupu montáže podlahy (praktické predvedenie so zdôvodnením).
10.	Skompletizovanie a skontrolovanie kvality a pevnosti konštrukcie podlahy (praktické predvedenie so zdôvodnením).
11.	Správne zlikvidovanie odpadu z podlahárskych prác (praktické predvedenie so zdôvodnením).